**Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir minimizēt epidemioloģiskās drošības riskus veicot starptautiskos pasažieru pārvadājumus un Covid-19 infekcijas ievešanu Latvijas Republikā.  Noteikumu projekts paredz veikt grozījumus, lai atceltu aizliegumu starptautiskajiem pasažieru pārvadājumiem uz/no Eiropas Savienības, Eiropas Ekonomiskās zonas valstīm, Šveici un Apvienoto Karalisti, jo praksē vērojama situācija, ka pasažieri braucienus veic, izmantojot tranzīta pārvadājumus caur citām valstīm. Atceļot pārvadājumu aizliegumu, vienlaikus tiek noteiktas prasības, lai ierobežotu infekcijas izplatību Latvijas Republikā.  Noteikumu projekts paredz prasību veikt Covid-19 testu 72 stundas pirms ieceļošanas Latvijas Republikā un paredz nosacījumu, ka, ja atkārtots testu pašizolācijas septītajā dienā ir negatīvs, tad pašizolāciju var pārtraukt astotajā dienā.  Noteikumu projekts stāsies spēkā salāgojot ar līdzīga regulējuma ieviešanu Lietuvā un Igaunijā – 2021.gada 15.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Krīzes vadības padomes sekretariāta un Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā Ministru kabineta 2020. gada 9. jūnija noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – noteikumi) redakcija paredz starptautisko pasažieru pārvadājumu aizliegumu, ja pastāv nopietns (ļoti augsts) sabiedrības veselības apdraudējums, savukārt, uz trešajām valstīm pārvadājumi aizliegti, izņemot atsevišķas valstis.  Ierobežojumi pārvadājumiem uz dažādām valstīm šobrīd ir atkarīgi no COVID-19 saslimstības statistikas un var mainīties katru nedēļu, liedzot prognozēt un plānot starptautisko pasažieru pārvadājumu norisi gan pārvadātājiem, gan pasažieriem.  Noteikumu projekts izstrādāts, lai ierobežotu Covid-19 infekcijas izplatību Latvijā, un vienlaikus novērstu neprognozējamību starptautisko pasažieru pārvadājumu jomā.  Eiropas ekonomika nespēj funkcionēt bez drošiem transporta pakalpojumiem un personu brīvas pārvietošanās ES ietvaros. Eiropas Komisijas paziņojumos[[1]](#footnote-2) rosināts izmantot elastīgu, pakāpenisku pieeju nolūkā atjaunot neierobežotu pārvietošanās brīvību, no vispārējiem ierobežojumiem pārejot uz mērķtiecīgākiem pasākumiem, kas papildinātu fiziskās distancēšanās pasākumus, gadījumu izsekošanu un testēšanu. Šādiem pasākumiem tvēruma ziņā jāaprobežojas tikai ar to, kas ir nepieciešams sabiedrības veselības aizsardzībai, turklāt pasākumiem ir jābūt samērīgiem, izstrādātiem īpaši katram transporta veidam, tie nedrīkst būt diskriminējoši un tirgū jāsaglabā vienlīdzīgi konkurences apstākļi.[[2]](#footnote-3)  Eiropas Komisija uzsver, ka “tā vietā, lai noteiktu vispārējus aizliedzošus pasākumus, kuru rezultātā ES tiktu paralizēti transporta pakalpojumi, būtu jāapzina drošas mobilitātes varianti (..), nevis attiecīgo transporta pakalpojumu pilnīgu aizliegšanu. Šai pieejai būtu jāļauj koncentrēties uz riska avotiem un vienlaikus jāveicina pakāpeniska atgriešanās pie ierastām ekonomikas un ikdienas darbībām. Šajā ziņā ļoti svarīga būs cieša sadarbība starp veselības aizsardzības un transporta iestādēm, kā arī galvenajām ieinteresētajām personām.”[[3]](#footnote-4)  Pašreizējās saslimstības tendences īpaši ietekmē aviācijas nozari un tiek zaudēta aviosavienojamība pat Eiropas Savienības ietvaros uz Latvijai būtiskiem galamērķiem un tranzīta mezgliem, piemēram, Briseli un Amsterdamu. Jebkurā gadījumā aviopārvadātājiem, lai ievērotu starptautisko tiesību aktu prasības patērētāju tiesību aizsardzības jomā, ir jānodrošina pasažieru nogādāšana no izceļošanas valsts līdz galamērķim. Aizlieguma dēļ - lidot uz noteiktām ES valstīm - pasažieru maršruti tiek veidoti, izmantojot pārsēšanos, kas palielina nevajadzīgu kontaktu skaitu. Ierobežojumi dažādās valstīs atšķiras, un pasažieri atrod iespējas nokļūt galamērķī caur kaimiņvalstīm, tāpēc aizliegumi nesasniedz mērķi - apturēt ieceļošanu no noteiktām teritorijām.  Dalībvalstu vienpusēji pasākumi personu brīvas kustības ierobežošanā var izraisīt ievērojamus traucējumus, jo uzņēmumi un iedzīvotāji saskaras ar plašu atšķirīgu un ātri mainīgu pasākumu klāstu.[[4]](#footnote-5)  ES Padome savā 2020.gada 12. oktobra ieteikumā uzsver, ka ierobežojumi personu brīvai kustībai nedrīkst izpausties kā aizliegumi atsevišķu transporta pakalpojumu sniegšanai.[[5]](#footnote-6) Savukārt, Eiropas Aviācijas drošības aģentūra (EASA) un Eiropas Slimību profilakses un kontroles centrs (ECDC) 2020. gada 2. decembrī publicēja vadlīnijas Covid-19 testēšanai un pašizolācijai ceļotājiem, kuri izmanto gaisa pārvadājumus.[[6]](#footnote-7)  Kā norādīts ES Padomes ieteikumos, brīvas pārvietošanās ierobežojumi būtu jāpiemēro tikai tad, ja dalībvalstīm ir pietiekami pierādījumi, lai pamatotu šādus ierobežojumus attiecībā uz to labumu sabiedrības veselībai, un tām ir pamatots iemesls uzskatīt, ka ierobežojumi būtu efektīvi.[[7]](#footnote-8) Pašreizējie ierobežojumi un starptautisko pārvadājumu atcelšana uz augstas saslimstības valstīm, kuru rādītāji nekorelē ar faktiski ievesto gadījumu skaitu, nebūtu uzskatāmi par samērīgiem.  Ievērojot minēto, kā arī pamatojoties uz turpmāk izklāstītajiem apsvērumiem, paredzēts precizēt noteikumu 35.punkta ievaddaļu nosakot, ka starptautiskos pasažieru pārvadājumus caur lidostām, ostām, ar autobusiem un dzelzceļa transportu veic no/uz Eiropas Savienības un Eiropas Ekonomiskās zonas valstīm, Šveici un Apvienoto Karalisti, svītrots noteikumu 35.8. apakšpunkts.  Attiecībā uz pārvadājumiem ES, EEZ, Šveices un Apvienotās Karalistes ietvaros nav lietderīgi, ierobežot pārvadājumus vai tos aizliegt uz atsevišķām valstīm, jo šādi ierobežojumi nesasniegtu mērķi.  Līdz ar starptautisko pasažieru pārvadāšanas ierobežojumu spēkā stāšanos ar gaisa satiksmi ievesto gadījumu skaits būtiski saruka, bet 2020. gada 12., 13. un 14. nedēļā saglabājās augsts ievesto gadījumu skaits – attiecīgi 44,3%, 29,4% un 11,8% –, kas liecina, ka iedzīvotāji ieceļoja Latvijā, aktīvi izmantojot citas pārvietošanās iespējas. Covidpass.lv informācija liecina, ka no 12. oktobra līdz 31. oktobrim Latvijā ar citiem transporta veidiem ir ieradušās 88 711 personas, savukārt ar gaisa satiksmi šajā laikā ir ieradušies 26 909 pasažieri, no kuriem 7290 uzreiz ar citu lidojuma reisu pametušas Latviju. Laikā no 1. līdz 4. novembrim Latvijā ar gaisa satiksmi ir ieradušies 4 262 pasažieri, no kuriem 1 384 bija tranzīta pasažieri un ar citu lidojumu uzreiz pameta Latviju. Savukārt ar citiem transporta veidiem šajā laikā saskaņā ar covidpass.lv datiem Latvijā ir ieradušās 15 619 personas.  Laikā no 10. līdz 42. nedēļai Latvijā kopumā ir ievesti 496 Covid-19 pozitīvie gadījumi, kas ir 13,7% no visiem apstiprinātajiem gadījumiem.  Aviācijas nozare ieved būtiski mazāk Covid-19 saslimšanas gadījumu nekā tiek ievests ar citiem transporta veidiem (jūras pārvadājumi, autobusu pārvadājumi un privātie braucieni pa sauszemi). Slimību profilakses un kontroles centra sniegtā informācija liecina, ka 2020.gadā laikā no 10. līdz 52. nedēļai (ieskaitot) Latvijā ar aviāciju ievesti 245 gadījumi, kas vidēji ir 5.7 gadījumi nedēļā jeb viens Covid-19 gadījums uz katriem 2030 ielidojošajiem pasažieriem. Turpretim ar citiem transporta veidiem 2020. gadā laikā no 10. līdz 52. nedēļai ik nedēļu tiek ievesti 13.7 gadījumi jeb kopā ievesti 588 gadījumi (saskaņā ar decembra datiem, pa sauszemi ar privāto transportu iebrauc 94,2% no citiem transporta veidiem). Laikā no 42. līdz 52. nedēļai (no brīža, kad darbību uzsāka Covidpass) ievesto gadījumu īpatsvars sasniedz vienu gadījumu uz 1262 pasažieriem. Dati apliecina, ka lielāks Covid-19 gadījumu importa īpatsvars ir tieši caur sauszemes robežām ar privāto transportu iebraucēju vidū.  Noteikumu projekts paredz arī prasību (starptautiskajos pasažieru pārvadājumos) pirms ieceļošanas Latvijas Republikā uzrādīt pārvadātājam medicīnisku dokumentu, kas apliecina negatīvu COVID-19 testa rezultātu, vai (pārvietojoties ar privāto transportlīdzekli), aizpildot Covidpass.lv anketu un apliecinot šāda medicīniska dokumenta esamību. Šim dokumentam jāapliecina, ka persona 72 stundas pirms iekāpšanas pārvadātāja transportlīdzeklī vai, ieceļojot ar transportlīdzekli, kas neveic komercpārvadājumu, pirms ieceļošanas Latvijas Republikā ir veikusi COVID-19 testu un šī testa rezultāts ir negatīvs.  Pašreizējos apstākļos, proti, pie pašreizējo saslimstības rādītāju tendencēm, kā arī, ievērojot ES Padomes un Eiropas Komisijas norādījumus izvairīties no transporta pakalpojumu aizliegšanas, paredzēts grozīt noteikumu 35. punktu, tādējādi nosakot, ka lidojumi tiek atļauti gan Eiropas Savienības ietvaros, gan uz EEZ valstīm, Šveici, Apvienoto Karalisti, vienlaikus spēkā atstājot noteikumu 56. punktā norādīto pašizolācijas prasību pēc atgriešanās no ārvalstīm ar augstiem saslimstības rādītājiem, kā arī pasažieriem būs pienākums turpināt ievērot SPKC norādījumus par piemērojamajiem drošības pasākumiem un aizpildīt covidpass.lv anketas.  Projektā ietvertais regulējums paredz, ka persona var ceļot uz Latvijas Republiku, ievērojot noteiktas prasības, t.i. ja persona 72 stundas pirms iekāpšanas pārvadātāja transportlīdzeklī vai, ieceļojot ar transportlīdzekli, kas neveic komercpārvadājumu, pirms ieceļošanas Latvijas Republikā ir veikusi Covid-19 testu un šī testa rezultāts ir negatīvs. Testa rezultātus persona uzrāda pārvadātājam , vai pēc pieprasījuma - Valsts robežsardzei vai Valsts policijai angļu, franču, vācu, krievu valodā vai pārvadātāja pakalpojumu izmantošanas gadījumā arī tās valsts valodā, no kuras persona ceļo uz Latvijas Republiku. Ja testa rezultātus uzrāda Valsts robežsardzei vai Valsts policijai, iebraucot Latvijas Republikā no Igaunijas Republikas un Lietuvas Republikas, testa rezultātus var uzrādīt arī lietuviešu vai igauņu valodā.  Lai pierādītu iepriekš minēto prasību izpildi, pieļaujami šādi dokumentu veidi: testa rezultāts, ārsta izziņa, izziņa par antivielu esamību vai cits medicīnisks dokuments, kas apliecina, ka persona nav infekcioza.  Starptautiskais pārvadātājs, vizuāli apskatot personas uzrādīto dokumentu, pārliecinās, ka persona iesniegusi šo noteikumu 35.31. vai 35.32. apakšpunktā minēto dokumentu. Ja minēto dokumentu nevar uzrādīt, pārvadātājs atsaka personai iekāpšanu.  Tests jāveic arī personām, kas ieceļo Latvijas Republikā ar transportlīdzekli, bet neveic komercpārvadājumu. Šīs personas veiks attiecīgu atzīmi Covidpass.lv sistēmā, savukārt testa rezultāta esamību izlases kārtībā pārbaudīs Valsts robežsardze vai Valsts policija.  Jāuzsver, ka noteikumu projekts neliedz Latvijas Republikas valstspiederīgajiem īstenot savas pamattiesības atgriezties Latvijas Republikā – saskaņā ar Latvijas Republikas Satversmes 98. pantu ikviens, kam ir Latvijas pase, ārpus Latvijas atrodas valsts aizsardzībā, un viņam ir tiesības brīvi atgriezties Latvijā. Latvijas Republikas valstspiederīgajiem un Eiropas Savienības pastāvīgajiem iedzīvotājiem ar uzturēšanās atļauju Latvijā, kam Covid-19 tests ir pozitīvs, ja persona ieceļo ar transportlīdzekli, kas neveic komercpārvadājumu, netiek ierobežota iebraukšana Latvijas Republikas teritorijā. Uz šīm personām ir attiecināma 56. punktā noteiktā pašizolācijas prasība.  Pēc ieceļošanas Latvijā persona netiek atbrīvota no pašizolācijas prasības, taču pašizolācijas septītajā dienā persona pēc savas izvēles var veikt atkārtotu Covid-19 testu (SARS-CoV-2 vīrusa ribonukleīnskābes (RNS) noteikšanu ar polimerāzes ķēdes reakciju (PĶR) autorizētā (akreditētā) laboratorijā) bez ģimenes ārsta nosūtījuma. Ja atkārtotā Covid-19 testa rezultāts ir negatīvs un personai nav akūtas elpceļu infekcijas slimības pazīmes (klepus, paaugstināta ķermeņa temperatūra (drudzis), elpas trūkums), tad uz personu vairs nav attiecināmi pašizolācijas nosacījumi, proti, negatīva atkārtotā testa gadījumā persona var pārtraukt pašizolāciju astotajā dienā. Ja persona izvēlas veikt atkārtotu testu, tad persona to veic par saviem līdzekļiem.  COVID-19 tests, kuru persona ir veikusi 72 stundas pirms ieceļošanas Latvijas Republikā, var būt jebkāds izceļošanas valstī atzīts tests un šī prasība attiecināma uz visu veidu pasažieru pārvadājumiem, tostarp personām, kas ieceļo pa sauszemi ar transportlīdzekli un neveic komercpārvadājumu.  Izņēmumi no šo noteikumu 35.3 punkta prasībām ir šādi:  1) bērni līdz 11 gadu vecumam,  2) personas, kuras var pierādīt, ka saņēmušas nepieciešamās COVID-19 vakcīnas devas,  3) transporta un pasažieru pārvadājumu pakalpojumu sniedzēja darbiniekiem un pasažieru, kravas vai tehnisko reisu apkalpes locekļiem. Izņēmums attiecas arī uz iepriekšminētajām personu kategorijām, ja tās Latvijas Republiku šķērso tranzītā.  4) jūrnieki, kuriem jānokļūst savā darbavietā uz kuģa vai nepieciešams atgriezties no tā, tādējādi nodrošinot piegādes ķēžu nepārtrauktību. Jūrnieki ir iekļauti to personu lokā, kas norādītas ES Padomes “Ieteikumā par pagaidu ierobežojumu nebūtiskiem ceļojumiem uz ES un iespējamu šāda ierobežojuma atcelšanu” II pielikumā “Īpašas ceļotāju kategorijas, kas veic būtiskas funkcijas vai kam ir būtiskas vajadzības”. Ņemot vērā Starptautisko konvenciju par darbu jūrniecībā, kuras dalībvalsts ir arī Latvija, nepieciešams turpināt Latvijas normatīvajos aktos iekļaut normas saskaņā ar ANO, Starptautiskās Jūrniecības organizācijas (IMO) un Starptautiskās Darba organizācijas (ILO) attiecīgo rezolūciju mērķi, proti, atvieglot situāciju ar kuģu apkalpju maiņām. Turklāt, ņemot vērā kuģu apkalpju maiņas specifiku, praksē var būt situācijas, kad testa veikšana nav iespējama.  5) noteikumu 3. punktā minētās personas (delegācijas, diplomāti un viņu ģimenes locekļi, diplomātiskie kurjeri),  6) gaisa kuģu pasažieri, kas Latvijā atrodas tranzītā un nepamet lidlauka kontrolējamo zonu (lidostas termināla “sterilo zonu”), kā arī Igaunijas un Lietuvas pilsoņi un viņu ģimenes locekļi un personas, kuras pastāvīgi dzīvo šajās valstīs, kuri ieceļo Latvija, lai dotos uz starptautisku pasažieru pārvadājumu no lidostas “Rīga” un var uzrādīt apstiprinājumu lidojumam. Par tranzīta pasažieriem lidostā “Rīga” uzskatāmas personas, kuru nākamais savienojošais reiss ir laikā, kas nepārsniedz divdesmit četras stundas, proti, tranzīta pasažieris uzturas lidostā līdz 24 stundām. Papildu nosacījumi, kas attiecināmi uz Lietuvas un Igaunijas pilsoņiem un to ģimenes locekļiem un personām, kuras pastāvīgi dzīvo šajās valstīs, kas ierodas Latvijā, lai dotos uz starptautisku pasažieru pārvadājumu no lidostas “Rīga” nodrošinātu līdzšinējās Baltijas valstu ciešās sadarbības un koordinācijas Covid-19 ierobežošanā turpināšanu. Vienlaikus tas turpinātu nodrošināt iespēju kaimiņvalstu pilsoņiem un to ģimenes locekļiem, kā arī personām, kas pastāvīgi dzīvo šajās valstīs izmantot starptautisko lidostu “Rīga”  7) citas personu kategorijas, piemēram, vilciena pasažieri maršrutā Valga-Rīga, Valkas novadā un Valgas pagastā (Igaunijas Republika) deklarētie Eiropas Savienības dalībvalstu pilsoņi un pastāvīgie iedzīvotāji, kuri ikdienā šķērso Latvijas Republikas sauszemes robežu ar Igaunijas Republiku, ja viņi nepārvietojas ārpus Valkas un Valgas pašvaldību administratīvajām teritorijām, Eiropas Savienības dalībvalstu pilsoņi un pastāvīgie iedzīvotāji, kuri ikdienā šķērso Latvijas Republikas sauszemes robežu ar citām Eiropas Savienības valstīm saistībā ar nodarbinātību, ja robežšķērsošana nepieciešama darba vai dienesta pamatpienākumu veikšanai un personai ir nodarbinātības faktu apliecinošs dokuments, bērnu uzraudzības pakalpojuma saņemšanai vai formālās izglītības ieguvei klātienē pirmsskolas izglītības pakāpē (uzrādot pakalpojuma sniedzēja vai izglītības iestādes izsniegtu izziņu), formālās izglītības ieguvei klātienē pamatizglītības, vidējās izglītības un augstākās izglītības pakāpē, kā arī profesionālās ievirzes izglītības programmās mākslas un kultūras jomās (uzrādot izglītības iestādes izsniegtu izziņu), pavadot nepilngadīgu izglītojamo vai pilngadīgu izglītojamo ar speciālām vajadzībām. Vai citas personu kategorijas, ja Valsts robežsardze konstatē, ka tās atbilst starptautiskajām tiesību normām, Latvijas valsts interesēm vai ir saistītas ar neatliekamiem apstākļiem, nepārvaramu varu vai humāniem apsvērumiem.  Pirms ierašanās Latvijas Republikā persona apliecina, ka, ierodoties Latvijas Republikā, ievēros valstī noteiktos epidemioloģiskās drošības pasākumus Covid-19 infekcijas izplatības ierobežošanai un apliecina šo noteikumu 35.31. vai 35.32. apakšpunktā minētā dokumenta esamību. Apliecinājuma anketā norāda šo noteikumu 69. punktā minētās ziņas un apliecina, ka ievēros īpašus piesardzības pasākumus atbilstoši šo noteikumu 56. punktam, tai skaitā nodrošinās pašizolāciju. Šo noteikumu 59. punktā minētās personas apliecina, ka, uzturoties Latvijā, ārpus darba laika nodrošinās pašizolāciju, novēros savu veselības stāvokli (divas reizes dienā – no rīta un vakarā – mērot ķermeņa temperatūru) un ievēros šo noteikumu 56. punktā minētās prasības. Šo noteikumu 37.10. un 37.13. apakšpunktā minētās personas apliecina, ka, uzturoties Latvijas Republikas teritorijā, ievēros šo noteikumu 56.2. apakšpunktā un 61.1 punktā minētās prasības. Šo noteikumu 37.11. apakšpunktā minētās personas apliecina, ka, uzturoties Latvijas Republikas teritorijā, ārpus ārstēšanas (diagnostikas un terapijas) pakalpojuma saņemšanas ārstniecības iestādē ievēros šo noteikumu 56. un 61.5 punktā minētās prasības.  Projektā noteiktās ieceļošanas prasības stāsies spēkā salāgojot ar līdzīga regulējuma ieviešanu Lietuvā un Igaunijā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, OVG pārstāvētās institūcijas, Satiksmes ministrijas nozares kapitālsabiedrības. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Starptautisko pasažieru pārvadājumu veicēji un šo pārvadājumu izmantotāji, kas ieceļo Latvijas Republikā no ārvalstīm. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts robežsardze, Slimību profilakses un kontroles centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Satiksmes ministrs T.Linkaits

Vīza: Valsts sekretāre I.Stepanova

1. Komisijas paziņojums “Tūrisms un transports 2020. gadā un pēc tam”, Briselē 13.05.2020. COM(2020) 550 final; Komisijas Paziņojums Vadlīnijas par transporta pakalpojumu un savienotības pakāpenisku atjaunošanu – Covid-19 2020/C 169/02 C/2020/3139. [↑](#footnote-ref-2)
2. Komisijas Paziņojums Vadlīnijas par transporta pakalpojumu un savienotības pakāpenisku atjaunošanu – Covid-19 2020/C 169/02 C/2020/3139, 13. punkts. [↑](#footnote-ref-3)
3. Komisijas Paziņojums Vadlīnijas par transporta pakalpojumu un savienotības pakāpenisku atjaunošanu – Covid-19 2020/C 169/02 C/2020/3139, 17. punkts. [↑](#footnote-ref-4)
4. Padomes ieteikums par koordinētu pieeju brīvas pārvietošanās ierobežošanai sakarā ar Covid-19 pandēmiju, 12.10.2020., preambulas 11. apsvērums. Pieejams: <https://data.consilium.europa.eu/doc/document/ST-11689-2020-REV-1/en/pdf> [aplūkots 15.10.2020.] [↑](#footnote-ref-5)
5. Padomes ieteikums par koordinētu pieeju brīvas pārvietošanās ierobežošanai sakarā ar Covid-19 pandēmiju, 12.10.2020., 24. punkts. Pieejams: <https://data.consilium.europa.eu/doc/document/ST-11689-2020-REV-1/en/pdf> [aplūkots 15.10.2020.] [↑](#footnote-ref-6)
6. EASA un ECDC 2020. gada 2. decembra vadlīnijas Covid-19 testēšanai un pašizolācijai ceļotājiem, kuri izmanto gaisa pārvadājumus. Pieejams: <https://www.easa.europa.eu/sites/default/files/dfu/guidelines_for_covid-19_testing_and_quarantine_of_air_travellers.pdf> [aplūkots 21.12.2020.] [↑](#footnote-ref-7)
7. Padomes ieteikums par koordinētu pieeju brīvas pārvietošanās ierobežošanai sakarā ar Covid-19 pandēmiju, 12.10.2020.,preambulas 17. apsvērums. Pieejams: <https://data.consilium.europa.eu/doc/document/ST-11689-2020-REV-1/en/pdf> [aplūkots 15.10.2020.] [↑](#footnote-ref-8)